DA sal Elana Barkhuizen-verslag self Schweizer toe neem | Maroela Media
Die DA se federale uitvoerende raad het 'n verslag rakende die ondersoek na sy hantering van die Elana Barkhuizen-saak in Schweizer-Reneke ontvang. Die party het nou onderneem om eersdaags self 'n afvaardiging na Schweizer-Reneke in Noordwes te stuur en sodoende die verslag met bevindinge eerstehands met die gemeenskap te bespreek.
Die interne ondersoek is deur Refiloe Nt'sekhe, LP en adjunk- federale voorsitter, en Dirk Smit, die speaker van die raad van die Stad Kaapstad, onderneem, lui 'n verklaring.
Die DA is erg gekritiseer oor die manier waarop die party die skorsing van Elana Barkhuizen, 'n onderwyseres aan Laerskool Schweizer-Reneke, in Januarie verlede jaar hanteer het.
Maroela Media het vroeër berig 'n rasseherrie is ontketen nadat 'n foto van 'n gr. R-klas op sosiale media gedeel is en tot Barkhuizen se skorsing gelei het. Die Johannesburgse arbeidshof het egter Barkhuizen se skorsing ter syde gestel en beslis dat dit onwettig was.
Luyolo Mphithi, die DA se nasionale jeugleier, het kort ná die voorval gesê: "Dit is skandelik dat 'n klaskamer in 2019 volgens ras geskei kan word. Dit dien slegs om jong kinders van die eerste dag af te leer om mekaar anders en afsonderlik te sien. Dit is gewetenloos."
Die DA het later om verskoning gevra en 'n ondersoek is na dié uitlatings ingestel.
Nietemin het die DA daarna verskeie wyke in Noordwes, onder meer Schweizer-Reneke, aan die VF Plus afgestaan. Daar word geglo die Schweizer Reneke-voorval het bygedra tot hierdie nederlae.
Te laat skade is gedoen. Laat dit n les wees vir al die partye. Ek stem nooi weer DA nie.????
Hulle ka ondersoek instel soveel soos hulle wil. Ek sal nooit weer vir hulle stem nie. Die DA probeer die ANC se rassisme teenoor veral Afrikaners gewoon na-aap.
Ek kan nie onthou dat die DA om verskoning gevra het oor die voorval nie. En intussen sit die fluitjieblaser van die DA oor hierdie aangeleentheid, Luyolo Mphithi, ongeskonde in die parlement. Ja-nee DA, ons kan sien julle is 'ernstig' oor hierdie saak.
Wat daarvan die skooljuffrou word deur die DA vergoed vir finansiële sowel as emosionele skade wat sy gely het. Nou word daar met die gemeenskap gepraat!…..die DA sukkel darem om iets reg te doen.